贈陳懶散
作者：郭祥正
朝代：宋

paragraphs: 懶散翁，何怪奇。
形容磊落似元亮，情性孤高如伯夷。
靈臺瑩徹軒轅鏡，妍醜默辨毫與釐。
生涯只寄一壺酒，萬事掉頭予弗知。
或乘爛醉說儒佛，風雲座上騰蛟螭。
顯晦自任不可測，頭角變化将有時。
驚人一鳴，冲天一飛。
豈能齪齪事小隱，堯舜君臣方有爲。
懶散勿懶散，石渠金馬須翁來。